b'\n_START_ARTICLE_\nEufratas\n_START_SECTION_\nVardo kilm\xc4\x97\n_START_PARAGRAPH_\nVardas Eufratas tikriausiai kilo i\xc5\xa1 Senov\xc4\x97s pers\xc5\xb3 kalbos \xc5\xbeod\xc5\xbeio Ufr\xc4\x81tu. Vis d\xc4\x97lto d\xc4\x97l indoeuropieti\xc5\xa1kos vardo etimologijos kyla abejoni\xc5\xb3, nes \xc5\xa1umer\xc5\xb3 ir akad\xc5\xb3 kalba Eufrato vardai yra Buranun ir Pu-rat-tu. Buranun pavadinimo egzistavim\xc4\x85 liudija \xc4\xafra\xc5\xa1ai susij\xc4\x99 su valdovu Gud\xc4\x97ja (XXII a. pr. m. e.). Vadinasi, tik\xc4\x97tina, kad senov\xc4\x97s pers\xc5\xb3 vardas atsirado remiantis populiaria etimologija pagr\xc4\xafsta iran\xc4\x97ni\xc5\xa1ku up\xc4\x97s vardu._NEWLINE_Pasak Tamazo Gamkrelidz\xc4\x97s ir Via\xc4\x8deslavo Ivanovo, up\xc4\x97vardis gal\xc4\x97jo kilti i\xc5\xa1 \xc5\xa1umer\xc5\xb3 prokalb\xc4\x97s \xc5\xbeod\xc5\xbeio *burudu, rei\xc5\xa1kian\xc4\x8dio \xe2\x80\x9evar\xc4\xaf\xe2\x80\x9c (\xc5\xa1umer\xc5\xb3 k. urudu\xc2\xa0\xe2\x80\x93 \xe2\x80\x9evaris\xe2\x80\x9c). Upe, prad\xc4\x97jus pl\xc4\x97toti metalurgij\xc4\x85, gal\xc4\x97jo b\xc5\xabti gabenama vario r\xc5\xabda.\n_START_SECTION_\nEufrato vaga\n_START_PARAGRAPH_\nUp\xc4\x97 yra apytikriai 2780 kilometr\xc5\xb3 ilgio. J\xc4\x85 sudaro dvi susiliejusios up\xc4\x97s\xc2\xa0\xe2\x80\x93 Karasu (vakar\xc5\xb3 Eufratas), kuri prasideda ryt\xc5\xb3 Turkijos auk\xc5\xa1tumose Erzurumo \xc5\xa1iaur\xc4\x97je, ir Murato (ryt\xc5\xb3 Eufratas), kuris prasideda Ararato pietvakariuose, \xc4\xaf \xc5\xa1iaur\xc4\x99 nuo Vano e\xc5\xbeero. Eufratas auk\xc5\xa1tupyje teka sta\xc4\x8diais kanjonais ir siaurais tarpekliais, suka \xc4\xaf pietry\xc4\x8dius per Sirij\xc4\x85 ir Irak\xc4\x85. Chab\xc5\xabras ir Balichas \xc4\xafteka \xc4\xaf Eufrat\xc4\x85 ryt\xc5\xb3 Sirijoje. Toliau \xc4\xaf Eufrat\xc4\x85 nebe\xc4\xafteka jokie didesni intakai. Basros \xc5\xa1iaur\xc4\x97je, piet\xc5\xb3 Irake up\xc4\x97 susilieja su Tigru suformuodama \xc5\xa0at al Arab\xc4\x85, kuris \xc4\xafteka \xc4\xaf Persijos \xc4\xaflank\xc4\x85._NEWLINE_Up\xc4\x97 anks\xc4\x8diau i\xc5\xa1siskirdavo \xc4\xaf daugyb\xc4\x99 kanal\xc5\xb3 Basaroje, taip suformuodama didel\xc4\xaf pelkyn\xc4\x85, bet pelkes 10-tame de\xc5\xa1imtmetyje smarkiai nusausino Sadamo Huseino vyriausyb\xc4\x97, kuri tokiu b\xc5\xabdu siek\xc4\x97 sutramdyti mai\xc5\xa1ting\xc4\x85 pelki\xc5\xb3 arab\xc5\xb3 teritorij\xc4\x85. Po Irako karo nusausinimo \xc4\xafstatymas panaikintas, bet nusausinimo pasekm\xc4\x97s dar ilgai bus pastebimos.\n_START_SECTION_\nLaivyba\n_START_PARAGRAPH_\nEufratu plaukioja tik labai sekliam gyliui pritaikytos valtel\xc4\x97s, kurios toliausiai gali pasiekti tik Irako miest\xc4\x85 Hit\xc4\x85, esant\xc4\xaf u\xc5\xbe 1930 kilometr\xc5\xb3 prie\xc5\xa1 srov\xc4\x99 ir kuris yra tik 53 metrai vir\xc5\xa1 j\xc5\xabros lygio. Auk\xc5\xa1\xc4\x8diau Hito seklumos ir slenks\xc4\x8diai daro up\xc4\x99 netinkam\xc4\x85 navigacijai. Sniego tirpimas \xc5\xa1iaurrytiniuose Turkijos kalnuose sukelia kasmetinius potvynius, kuriuos \xc5\xa1iuo metu auk\xc5\xa1tupyje i\xc5\xa1 dalies su\xc5\xa1velnina u\xc5\xbetvankos ir vandens rezervuarai. 885 kilometr\xc5\xb3 kanalas Eufrat\xc4\x85 nukreipia \xc4\xaf Tigr\xc4\x85, tokiu b\xc5\xabdu sukuriamas patogesnis pra\xc4\x97jimas upe plaukiojan\xc4\x8dioms bar\xc5\xbeoms.\n_START_SECTION_\nReik\xc5\xa1m\xc4\x97\n_START_PARAGRAPH_\nEufrato vanduo gausiai naudojamas dr\xc4\x97kinimui, taip pat\xc2\xa0\xe2\x80\x93 energetin\xc4\x97ms reikm\xc4\x97ms, \xc5\xbevejybai. Eufrato pakrant\xc4\x97se k\xc5\xabr\xc4\x97si Mesopotamijos civilizacija: \xc5\xa1umer\xc5\xb3, Babilonijos, Asirijos miestai (tarp j\xc5\xb3\xc2\xa0\xe2\x80\x93 pats Babilonas). Dabar did\xc5\xbeiausi miestai prie Eufrato (nuo Murato ir Karasu santakos ties Kebanu): Bired\xc5\xbeikas (Turkija), D\xc5\xbearabulas, Saura, Raka, Deir ez Zoras, Mejadinas, Abu Kamalis (Sirija), Kajimas, Ramadis, Hitas, Falud\xc5\xbea, Hila, Musajibas, Divanija, Kerbela, Kufa, Samava, Nasirija (Irakas).\n_START_SECTION_\nEufratas Biblijoje\n_START_PARAGRAPH_\nEufratas yra viena i\xc5\xa1 keturi\xc5\xb3 upi\xc5\xb3, kurios i\xc5\xa1tek\xc4\x97jo i\xc5\xa1 Edeno sodo remiantis Prad\xc5\xbeios knyga, 2:14. Ji yra ketvirtoji up\xc4\x97 po Pi\xc5\xa1ono, Gihono, ir Tigro. Up\xc4\x97 taip pat pa\xc5\xbeymima kaip viena i\xc5\xa1 pa\xc5\xbead\xc4\x97tosios \xc5\xbeem\xc4\x97s rib\xc5\xb3, kuri\xc4\x85 Dievas pa\xc5\xbead\xc4\x97jo Abraomui ir jo palikuonims._NEWLINE_Aprei\xc5\xa1kimo knygoje prana\xc5\xa1aujama, kad \xe2\x80\x9enetolimoje ateityje Potamos Eufratas i\xc5\xa1d\xc5\xbeius pasiruo\xc5\xa1iant Armagedono kovai\xe2\x80\x9c.'